*Apie kitą stadioną Panemunės kariniame miestelyje žr. Kariuomenės stadionas*
Koordinatės: 54°51′40″š. pl. 23°57′50″r. ilg.﻿ / ﻿54.8612°š. pl. 23.9638°r. ilg.﻿ / 54.8612; 23.9638

| Panemunės stadionas |
| --- |
| Atnaujintas stadionas Kareivinių g. |
| Vieta | Kaunas, Panemunė,Kareivinių g. 13 |
| Atidarytas | iki 1940 m. |
| Savininkas | Kauno miesto savivaldybė |
| Paviršius | žolė |
| Nuomininkai | Kauno „Žalgirio" futbolo akademija |

**Panemunės stadionas** – futbolo stadionas, esantis Kauno Panemunės mikrorajone, Kareivinių g. 13, apie 0,3 km į pietryčius nuo Vaidoto ir Tilto gatvių sankryžos (nuo Panemunės tilto pusės). Skirtas žaisti miestiečiams, vaikų treniruotėms, oficialioms vaikų lygos, mėgėjų varžyboms. 2020 m. stadionas rekonstruotas ir Kauno miesto savivaldybės perduotas Kauno „Žalgirio" futbolo akademijos žinion.

Panemunės stadionas priklauso istoriniam Kauno tvirtovės artilerijos kareivinių pastatų kompleksui. Iki atnaujinimo Kareivinių gatvės objektas priminė pliką lauką, kuriuo ilgą laiką naudojosi šalia esančio bataliono kariai bei gretimos Vaidoto mokyklos moksleiviai.

Istorija
--------

Užsilikęs sovietmečio akcentas (plokštėje – desantininko atvaizdo fragmentas)
Teritorija su stačiakampe aikšte ir jos perimetru išdėstytais kareivinių pastatais suformuota cariniu laikotarpiu. Artilerijos padaliniams skirto karinio miestelio statybos pradėtos XIX a. pabaigoje. Jis per Pirmąjį pasaulinį karą beveik nenukentėjo, buvo perimtas vokiečių kariuomenės. Po 1918 m. Aukštojoje Panemunėje pradėjo dislokuotis Lietuvos kariuomenė. Buvusiose artilerijos kareivinėse įsikūrė 5-asis Didžiojo Lietuvos kunigaikščio Kęstučio pėstininkų pulkas. Atskirosios artilerijos grupės vietoje 1935–1936 m. įsikūrė Priešlėktuvinės apsaugos rinktinė. Kareivinių šone, dabartinėse Kampiškių ir Mažojoje gatvėse, buvusioje aikštėje, stovėjo priešlėktuvinės gynybos pabūklai. Pastarieji prieš ateinant sovietų armijai buvo išvežti. Atsilaisvinusioje aikštėje buvo įrengtas futbolo stadionas. Jame žaisdavo ne kariai, bet Panemunės jaunimas.

Sovietiniais metais buvusiose tvirtovės objekte buvo dislokuota Oro desantinė divizija. Po nepriklausomybės atgavimo teritorijoje veikė civilinės saugos, gelbėjimo tarnybos, Juozo Vitkaus inžinerijos batalionas. 

Dalis kareivinių komplekso pastatų 1993 m. buvo perduota Kauno miesto savivaldybei. 2004 m. stadionas pagal du dešimtmečius galiojančią panaudos sutartį perduotas futbolo ir beisbolo klubui „Kaunas". Pastarasis tuomet planavo šioje teritorijoje įrengti varžyboms skirtą futbolo aikštę su 3 tūkst. vietų tribūnomis žiūrovams. 2009 m. savivaldybė patvirtino žemės sklypo Kareivinių g. 13 detalųjį planą, todėl nebeliko kliūčių pradėti teritorijos plėtros darbus, tačiau realūs darbai nevyko.

2018 m. pradėta merdinčio stadiono rekonstrukcija, pasitelkiant ES struktūrinių fondų lėšas. Futbolo aikštyne buvo tvarkoma apleista teritorija, lyginamas visas sklypas, pasėjama veja, įrengiama automatinė jos laistymo sistema, futbolo vartai, tvora aplink stadioną ir bėgimo takus. Stadionas atidarytas 2020 m.

2022 m. nutarta kad Panemunės stadiono teritorija iš savivaldybės pereis kariuomenės žinion. Pasak Kauno vicemero, šis stadionas jau dabar yra naudojamas pagal kariuomenės poreikius, nėra patogioje lokacijoje gyventojams, o kariuomenė planuoja plėtrą šioje teritorijoje, todėl stadionas ilgainiui taptų dar mažiau prieinamas gyventojams. Pagal esamas sutartis, stadionas privalėjo būti prieinamas visuomenei iki 2024 m. pabaigos. Mainais, iš kariuomenės savivaldybės žinion pereina kariniai sandėliai esantys Ašmenos 2-oji g. 25A. Kitas, Panemunėje esantis Kariuomenės stadionas toliau liko kariuomenės žinioje.

Šaltiniai
---------

1. ↑  Jaunieji Kauno „Žalgirio" futbolininkai tvarkė Panemunės stadioną *sportas.info*
2. ↑  „Objekto Nr. 26904 išsamus aprašymas". Lietuvos Respublikos kultūros vertybių registras.
3. ↑  Skaidra Grabauskienė. Aukštosios Panemunės kareivinių vidaus gyvenimas ir įtaka vietos bendruomenei 110 p. *vdu.lt*
4. ↑  Neliko kliūčių Kauno Panemunės stadionui tvarkyti[neveikianti nuoroda] *lrytas.lt*
5. ↑  Stadiono rekonstrukcijai panemunėje – ES struktūrinių fondų lėšos[neveikianti nuoroda] *kaunas.lt*
6. ↑  Po ilgų metų Kaune atgimė istorinis futbolo stadionas 2020-01-09 *delfi.lt*
7. ↑
8. ↑
9. ↑

Nuorodos
--------

|  |  |
| --- | --- |
|  | **Vikiteka: Panemunės stadionas** – vaizdinė ir garsinė medžiaga  |

* Kauno Panemunės stadionas *futboloenciklopedija.lt*